**Αναστολή λειτουργίας του Διοικητικού Πρωτοδικείου Πειραιά**

**από 06/04/2023 έως και 13/04/2023**

Κατόπιν απόφασης του Προέδρου του Τριμελούς Συμβουλίου Διεύθυνσης του Διοικητικού Πρωτοδικείου Πειραιά κ. Δήμου Χρυσού συνεχίζεται η αναστολή της λειτουργίας του Διοικητικού Πρωτοδικείου Πειραιά μέχρι και την Μ. Πέμπτη, 13 Απριλίου 2023.

Η παροχή προσωρινής δικαστικής προστασίας και η εκδίκαση αντιρρήσεων θα συνεχίσουν να γίνονται κατά το διάστημα αυτό στο κατάστημα του Διοικητικού Εφετείου Πειραιά.

Η σχετική Πράξη με αναφορά στα δικονομικά ζητήματα που γεννώνται θα αναρτηθεί στην ιστοσελίδα του Διοικητικού Πρωτοδικείου Πειραιά και στην ιστοσελίδα του Δικηγορικού Συλλόγου Πειραιά.

Επίσης, σας ενημερώνουμε ότι σήμερα υπήρξε σύσκεψη στο Υπουργείο Δικαιοσύνης υπό τον Υπουργό κ. Κώστα Τσιάρα με τη συμμετοχή του Υφυπουργού κ. Γιώργου Κώτσηρα, του Γεν. Γραμματέα κ. Πάνου Αλεξανδρή, του Επιτρόπου των Διοικητικών Δικαστηρίων κ. Ιωάννη Συμεωνίδη, του Προέδρου του Τριμελούς Συμβουλίου Διεύθυνσης του Διοικητικού Πρωτοδικείου Πειραιά κ. Δήμου Χρυσού, του Προέδρου του Δικηγορικού Συλλόγου Πειραιά κ. Ηλία Κλάππα και υπηρεσιακών παραγόντων, η οποία κατέληξε ότι πρέπει να βρεθεί άλλο ακίνητο στον Πειραιά προς στέγαση του Διοικητικού Πρωτοδικείου Πειραιά και συζήτησε την επίλυση των λειτουργικών προβλημάτων που γεννώνται ώστε να καταστεί δυνατή η λειτουργία του Δικαστηρίου αμέσως μετά το Πάσχα.